Diari Oficial de la Generalitat Valenciana


Sumari del DOGV 6057, del 15-07-2009 (2009/8356)

ORDE de 10 de julio de 2009, de la Conselleria d'Economia, Hisenda i Ocupació, per la qual es regula i es convoca la concessió de subvencions per a facilitar la reinserció laboral dels treballadors excedents del sector de fabricació i components del calçat, adoberia i marroquineria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6057

Data del DOGV
:   15-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/8356


Data del document
:   10-07-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * indústria del calçat
    * aturat
    * reconversió professional
    * marroquineria i guantería
    * indústria del cuir
    * suport econòmic
    * reconversió de l'ocupació
    * reciclatge professional
    * legislació
    * ajuda a l'ocupació
    * treballador d'edat avançada

ORDE de 10 de julio de 2009, de la Conselleria d'Economia, Hisenda i Ocupació, per la qual es regula i es convoca la concessió de subvencions per a facilitar la reinserció laboral dels treballadors excedents del sector de fabricació i components del calçat, adoberia i marroquineria. [2009/8356]  
La disposició addicional setenta-cinc de la Llei 30/2005, de 29 de desembre, de Pressupostos Generals de l'Estat per a l'any 2006 preveia l'adopció de distintes mesures de suport a la modernització i millora de la competitivitat dels sectors tèxtil i de la confecció, del calçat i del moble per a donar cobertura social als treballadors que resultaren excedents estructurals d'estos sectors, en matèria de recol·locació, foment de l'ocupació, formació professional, desocupació, Fons de Garantia Salarial (FOGASA) i Seguretat Social.  
En aplicació d'allò disposat en la mencionada Llei, el Consell de Ministres, en la reunió del 5 d'octubre de 2007 a proposta del Ministre de Treball i Assumptes Socials, i amb un informe previ de la Comissió Delegada del Govern per a Assumptes Econòmics, va adoptar un Acord sobre mesures sociolaborals integrades en el Pla de suport al sector de fabricació i components del calçat, adoberia i marroquineria.  
Per al desenvolupament de les mesures sociolaborals contingudes en el Pla de suport al sector de fabricació i components del calçat, adoberia i marroquineria es va publicar, en data 24 de febrer de 2009, el Reial Decret 100/2009, de 6 de febrer, pel qual s'establixen mesures per a facilitar l'adaptació laboral del sector de fabricació i components del calçat, adoberia i marroquineria als canvis estructurals en el comerç mundial. En concret, el Reial Decret regula, entre altres mesures, un conjunt de subvencions que pretenen evitar l'eixida del mercat laboral del col·lectiu de treballadors excedents d'estos sectors, fent especial èmfasi en els de major edat.  
La comissió Europea, en la seua Decisió C (2008) 7807 final, de 10 de desembre, ha considerat que les mesures contingudes en el dit reial decret són compatibles amb el Tractat CE.  
Al tractar-se, les subvencions regulades en el Reial Decret 100/2009, d'ajudes la gestió i el control de les quals s'ha transferit a la Generalitat Valenciana, es fa necessària la seua adaptació a les peculiaritats organitzatives d'esta, de manera que la present ordre arreplega les bases establides en este Reial Decret.  
De conformitat amb el que disposa la disposició final quarta del Reial Decret 100/2009, de 6 de febrer, pel qual s'establixen mesures per a facilitar l'adaptació laboral del sector de fabricació i components del calçat, adoberia i marroquineria als canvis estructurals en el comerç mundial, la vigència de les mesures previstes en la convocatòria s'estendrà al període de temps previst en cada cas.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació   
ORDENE  
TÍTOL I  
CAPÍTOL I  
Disposicions generals  
Article 1. Objecte i àmbit d'aplicació  
1. La present ordre té com a objecte establir mesures que faciliten la reinserció laboral dels treballadors excedents del sector de fabricació i components del calçat, adoberia i marroquineria, com a conseqüència dels canvis estructurals en el comerç mundial, així com l'establiment d'ajudes especials a aquells treballadors de 55 o més anys que tinguen problemes per a trobar ocupació.   
2. S'aplicarà el que disposa esta ordre als treballadors de les empreses que realitzen activitats industrials del sector de fabricació i components del calçat, adoberia i marroquineria que estiguen enquadrades en l'epígraf 15 de la Classificació Nacional d'Activitats Econòmiques -CNAE-2009-. Així mateix estan incloses en l'àmbit d'aplicació d'esta ordre les següents activitats industrials del sector de components de calçat, excloses de l'epígraf 15 assenyalat i que estan enquadrades en els epígrafs que s'indiquen: fabricació de parts del calçat de fusta (16.29), fabricació de tacons i soles de cautxú i altres parts del calçat de cautxú (22.19), fabricació de parts del calçat de plàstic (22.29), fabricació de botes d'esquí (32.30).  
Article 2. Destinataris de les ajudes  
1. Els treballadors desocupats excedents del sector de fabricació i components del calçat, adoberia i marroquineria, entenent com a tals:  
a) Els treballadors del sector de fabricació i components del calçat, adoberia i marroquineria el contracte dels quals s'haja extingit a partir del 25 de febrer de 2009 per causes econòmiques, tècniques, organitzatives o de producció, bé a través del procediment de regulació d'ocupació establit en els articles 51 i 57 bis del text refós de la Llei de l'Estatut dels Treballadors, o bé quan l'extinció del contracte de treball siga per les causes objectives previstes en l'article 52 c) de l'Estatut dels treballadors i complisquen els requisits que per a cada un dels tipus de subvencions es recullen en esta ordre. En el cas d'extinció del contracte per causes objectives serà necessari, a més, tindre una antiguitat mínima en l'empresa de 2 anys.  
b) Per a les mesures previstes en els capítols I, II, III i IV del Títol II, els treballadors del sector de fabricació i components del calçat, adobats i marroquineria el contracte de treball dels quals s'haja extingit entre el 5 d'octubre de 2007 i el 24 de febrer de 2009 bé per causes econòmiques, tècniques, organitzatives o de producció, a través del procediment de regulació d'ocupació establit en els articles 51 i 57 bis de l'Estatut dels Treballadors, o bé quan l'extinció del contracte de treball siga per les causes objectives previstes en l'article 52 c) de l'Estatut dels Treballadors i complisquen els requisits establits en estos capítols.  
c) En el cas de les subvencions especials previstes en el capítol V del títol II, seran destinataris els treballadors del sector de fabricació i components del calçat, adoberia i marroquineria que, complint els requisits establits en l'article 36 per a cada cas, hagen extingit el seu contracte de treball, bé per causes econòmiques, tècniques, organitzatives o de producció, a través del procediment de regulació d'ocupació establit en els articles 51 i 57 bis de l'Estatut dels Treballadors, o bé quan l'extinció del contracte de treball siga per les causes objectives previstes en l'article 52 c) de l'Estatut dels Treballadors, durant el període comprés entre el 5 d'octubre de 2007 i el 24 de febrer de 2009.  
2. Als efectes previstos en esta ordre es consideraran treballadors desocupats els demandants d'ocupació, no ocupats, registrats en els corresponents servicis públics d'ocupació  
Article 3. Accions de suport  
1. Les ajudes regulades en esta orde van dirigides a recolzar les accions següents:  
a) Subvencions durant el procés de recerca d'ocupació: es concediran tant per recerca d'ocupació com per accions de reciclatge professional.  
b) Subvencions per a facilitar la mobilitat geogràfica: es concediran tant per a finançar els gastos derivats de trasllat de residència, com per a compensar diferències salarials.  
c) Subvencions per a facilitar la inserció laboral dels treballadors de 52 o més anys.  
d) Subvencions per a promocionar l'ocupació autònoma.  
e) Subvencions especials per als treballadors de 55 o més anys.  
2. Encara que hagueren tingut inici en una data anterior, únicament podran ser objecte de subvenció aquelles accions o gastos que tinguen lloc entre el 25 de febrer de 2009 i el 24 de febrer del 2011, sense perjuí que l'aplicació de les mesures s'estenga pel temps previst en cada cas.  
Article 4. Incompatibilitats   
1. Les ajudes establides en esta ordre són incompatibles amb qualsevol altra ajuda que tinga el mateix objecte, excepte les bonificacions de quotes a la Seguretat Social i les subvencions de foment de l'ocupació per a emprenedors establides en l'Ordre TAS/1622/2007, de 5 de juny.   
2. Amb caràcter general les ajudes per a compensar diferències salarials establides en esta convocatòria són incompatibles amb el Salari d'Inserció, regulat per ordre de la Conselleria d'Economia; Hisenda i Ocupació de 30 de desembre de 2008 (DOCV de 29 de gener de 2009), o regulació equivalent per a exercicis posteriors. Així mateix, les ajudes previstes en l'apartat 2 de l'article 20 són incompatibles amb les subvencions per a facilitar la inserció laboral dels treballadors de 52 o més anys establides en el capítol III del títol II, ambdós de la present ordre.  
3. Les ajudes recollides en l'article 35.4 i últim paràgraf de l'article 35.5 seran incompatibles amb les que regula la base tretzena de l'Ordre de la Conselleria d'Economia, Hisenda i Ocupació, de 27 de setembre de 2005 (DOGV de 3 d'octubre) per la qual es regula la concessió de les ajudes prèvies a la jubilació de treballadors/es residents a la Comunitat Valenciana, o norma que la substituïsca, quan entre les prestacions assegurades pel Pla o la Pòlissa d'Assegurances col·lectives de rendes es trobe la indicada en la lletra c).  
4. Les subvencions establides en esta ordre no es computaran com a renda del desocupat a l'efecte de reconeixement i percepció dels subsidis per desocupació, amb els que resulten compatibles.  
CAPÍTOL II  
Procediment general  
per a la concessió de les ajudes  
Article 5. Presentació de sol·licituds   
1. Les sol·licituds per a l'obtenció de les ajudes previstes en la present ordre es presentaran en imprés normalitzat, junt amb la documentació requerida, en les direccions territorials d'Ocupació i Treball, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/99. La documentació que acompanye a la sol·licitud es presentarà en dos còpies i original, que serà tornat prèvia compulsa.  
2. A més de la documentació específica exigible per a cada ajuda, les sol·licituds hauran d'acompanyar-se de la documentació següent:  
a) Documentació acreditativa i identificativa de la persona sol·licitant i, si és el cas, dels representants legals dels treballadors.  
b) Declaració responsable de no estar sotmés en les prohibicions per a obtindre la condició de beneficiari, a què fa referència l'article 13 de la llei 38/2003.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1. c) de l'Ordre de 15 de febrer de 2005, de la Conselleria d'Economia, Hisenda i Ocupació, (DOGV núm. 4959, de 4 de març de 2005), s'aportarà certificat de l'entitat bancària en el qual s'acredite la titularitat del compte bancari corresponent.  
d) En el cas que l'extinció del contracte s'haja produït a través del procediment de regulació d'ocupació establit en els articles 51 i 57 bis de l'Estatut dels Treballadors, Resolució de l'expedient on consten els treballadors que pogueren reunir este dret.  
e) Quan l'extinció del contracte de treball siga per les causes objectives previstes en l'article 52 c) de l'Estatut dels Treballadors, còpia de la comunicació escrita al treballador expressant la causa d'acomiadament.  
f) Certificat actualitzat de vida laboral o autorització a l'òrgan gestor per a l'accés a esta.  
3. La presentació de la sol·licitud de subvenció comportarà l'autorització del sol·licitant perquè l'òrgan gestor de les ajudes obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta ordre resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de l'esmentada Llei.  
Article 6. Procediment de concessió  
1. Les ajudes regulades en esta ordre s'atorgaran a sol·licitud dels treballadors en règim de concessió directa, atenent al seu caràcter singular pel seu interés públic, econòmic i social derivat de les particulars circumstàncies econòmiques i socials del sector de fabricació i components del calçat, adoberia i marroquineria originades pels canvis estructurals en el mercat mundial.   
2. Les ajudes s'atorgaran fins a esgotar el crèdit disponible en l'exercici econòmic corresponent, segons l'ordre en què la sol·licitud haja tingut entrada en qualsevol dels regitres a què s'ha fet referència en l'article anterior, sempre que concórreguen els requisits i s'haja aportat la documentació exigida per a cada tipus d'ajuda.  
3. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
Article 7. Resolució de concessió de les ajudes  
1. La competència per a resoldre sobre les sol·licituds formulades correspon als directors territorials d'Ocupació i Treball dins dels seus respectius àmbits, per delegació del conseller d'Economia, Hisenda i Ocupació en el cas de les ajudes regulades en el capítol V del títol II de la present ordre; i per delegació del director general del SERVEF per a la resta d'ajudes, de conformitat amb el règim de delegació establit a este efecte.  
2. El termini màxim per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres a què es fa referència en l'article 5 de la present ordre.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la sol·licitud.  
4. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se la persona beneficiària d'estes, i es notificarà a les persones interessades en els termes que preveu l'article 58 de la Llei 30/92, abans esmentada.  
5. Les resolucions que es dicten a l'empara d'esta convocatòria esgoten la via administrativa, i contra elles podran les persones interessades interposar recurs contenciós administratiu en el termini de dos mesos a comptar de l'endemà de la seua notificació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren procedent.  
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa que es menciona en el punt 3 d'este article, tot això de conformitat amb el que disposa l'article 46.1 de la Llei 29/98, de 13 de juliol, reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.   
Article 8. Resolució d'incidències   
Els directors territorials d'Ocupació i Treball resoldran les incidències que es produïsquen després de la concessió de les ajudes, com ara pròrrogues de terminis, modificacions justificades o qualsevol variació de les condicions particulars de la concessió, si és el cas, de conformitat amb el règim de delegació establit.   
Article 9. Control de les ajudes   
1. Correspondrà als directors territorials d'Ocupació i Treball dur a terme la funció de control de les subvencions concedides, així com l'avaluació i el seguiment del present programa.  
2. Per a la realització d'estes funcions s'assignaran a les direccions territorials d'Ocupació i Treball tots aquells mitjans que es requerisquen, i s'establirà la col·laboració necessària dins del marc que procedisca amb la Inspecció de Treball i Seguretat Social.  
3. Els beneficiaris estaran obligats a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que es realitzen per part de la Intervenció General i així mateix haurà de complir amb l'obligació de col·laboració amb el control financer, de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 10. Liquidació de les ajudes  
La liquidació de les ajudes s'efectuarà una vegada complits i justificats documentalment els requisits establits, tal com s'especifica per a cada programa en els articles corresponents d'esta ordre o en la corresponent resolució de concessió.  
Correspondrà als directors territorials d'Ocupació i Treball el reconeixement de l'obligació i la proposta de pagament d'estes ajudes; per delegació del conseller d'Economia, Hisenda i Ocupació, en el supòsit de les ajudes regulades en el capítol V, del títol II d'esta ordre, i per delegació del director general del SERVEF, en la resta d'ajudes, de conformitat amb el règim de delegació determinat per a estes.  
Article 11. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen esta concessió.  
b) Facilitar totes aquelles dades i informació que, en qüestions relacionades amb les subvencions concedides, li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
c) Comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present ordre   
d) Complir les obligacions imposades per la legislació específica aplicable.  
Article 12. Minoració, resolució, modificació i reintegrament de les ajudes concedides  
1. La justificació parcial de l'ajuda concedida donarà lloc a la minoració de la subvenció.  
2. L'incompliment pel beneficiari de qualssevol requisits, obligacions, condicions i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient que podrà finalitzar si és el cas amb la resolució de la subvenció concedida, i l'obligació de reintegrar les ajudes percebudes i els interessos de demora des del moment del pagament d'esta. En la tramitació del procediment es garantirà el dret de l'interessat a l'audiència.  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
4. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de l'esmentada Llei i de conformitat amb el que establixen els articles 91, 92 i 93 del Reial Decret 887/2006.  
Quan el compliment pel beneficiari s'aproxime de manera significativa al compliment total i s'acredite per este una actuació inequívocament tendent a la satisfacció dels seus compromisos, la quantitat a reintegrar es determinarà per l'aplicació dels criteris enunciats, en el paràgraf n) de l'apartat 3 de l'article 17 de l'esmentada Llei 38/ 2003, General de Subvencions. En estos casos d'incompliments parcials de l'òrgan competent determinarà la quantitat a reintegrar pel beneficiari responent al principi de proporcionalitat en funció dels costos justificatius i les actuacions acreditades, de conformitat amb el que disposa el número 2 de l'article 37 de la Llei 38/2003, General de Subvencions, i en relació amb la lletra n), de l'apartat 3 de l'articule 17 de la dita Llei, ja citat.  
5. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.  
6. El procediment de reintegrament de subvencions es regirà en tot cas pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El capítol II del títol II de la Llei 38/2003 i el capítol II del títol III del Reial Decret 887/2006 també resultaran d'aplicació.  
7. S'aplicarà l'article 17.3 del text refós de la Llei sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.  
TÍTOL II  
Mesures per a facilitar la reinserció laboral en el sector de fabricació i components del calçat, adoberia i marroquineria  
CAPÍTOL I  
Subvencions durant el  
procés de recerca d'ocupació  
Article 13. Beneficiaris  
Els treballadors excedents a què fa referència l'article 2 de la present ordre, el centre de treball dels quals radicara a la Comunitat Valenciana i que romanguen, durant el procés de recerca d'ocupació, inscrits com a desocupats en el Centre SERVEF d'Ocupació corresponent.  
Article 14. Accions de suport  
1. Les ajudes previstes en el present capítol es concedixen per:  
a) Recerca d'ocupació: Per a poder acollir-se a esta ajuda haurà d'acreditar-se la participació des del 25 de febrer de 2009 en accions d'orientació, preferentment a través de grups de busca d'ocupació, que hauran d'haver sigut tutorades per orientadors professionals i haver tingut lloc en l'àmbit territorial de la Comunitat Valenciana.   
b) Accions formatives que faciliten la reinserció professional: Per a poder acollir-se a esta ajuda haurà d'acreditar-se la participació des del 25 de febrer de 2009 en cursos de formació en el marc de programes gestionats o subvencionats pel SERVEF.  
2. La sol·licitud d'ajudes per recerca d'ocupació resulta incompatible amb la sol·licitud d'ajudes per accions formatives que faciliten la reinserció professional  
Article 15. Quantia de les ajudes  
a) Per recerca d'ocupació: els participants rebran durant el temps que romanguen inclosos en les esmentades accions d'orientació una subvenció de 350 euros per mes, o part proporcional per períodes inferiors, durant un període màxim de tres mesos. Quan els treballadors tinguen 55 o més anys, el període màxim de percepció de la subvenció serà de 6 mesos. Este període de tres o sis mesos es computarà de forma continuada des de l'inici de la primera acció d'orientació.   
b) Per accions de reciclatge professional. Els treballadors que assistisquen a cursos de formació tindran dret a una beca per assistència de 10 euros per dia lectiu fins a la finalització del curs. Esta beca és compatible amb les ajudes i beques establides en el Reial Decret 395/2007, de 23 de març, pel qual es regula el subsistema de formació professional per a l'ocupació, en la seua normativa de desplegament i en qualssevol altres establides per la normativa reguladora dels programes de formació gestionats o subvencionats pel SERVEF.  
Article 16. Documentació específica  
A més de la documentació general prevista en l'article 5 d'esta ordre, haurà d'acompanyar-se a la sol·licitud:   
a) En el cas de les subvencions durant el procés de recerca d'ocupació, declaració de la seua participació en les accions d'orientació, identificant a l'entitat que impartix les accions en què ha participat, així com les dates de participació en estes.  
b) En el cas de les accions formatives per a la reinserció professional, diploma acreditatiu o certificat d'assistència, emesos pel SERVEF o, en cas que no siga possible en el moment de la presentació, declaració de participació, identificant el curs en què s'ha participat.  
Article 17. Termini de presentació de sol·licituds  
1. En el marc d'allò que s'ha assenyalat en l'article 3.2, les sol·licituds es presentaran en el termini d'un mes des de la finalització de les accions a què fa referència l'article 14 i, en tot cas, fins al 15 de novembre de cada any. No obstant això, quan la finalització de les dites accions tinga lloc a partir del 20 d'octubre de l'exercici pressupostari corresponent, les sol·licituds es presentaran en el mes de gener de l'exercici següent.  
2. En el cas que la finalització de les accions s'haja produït abans de la publicació de la present ordre en el Diari Oficial de la Comunitat Valenciana, el termini de presentació de sol·licituds serà de 2 mesos a comptar del següent al de la dita publicació.  
Article 18. Liquidació de les ajudes  
La liquidació de les ajudes durant el procés de recerca d'ocupació es produirà una vegada concloses les accions de suport, sempre que s'acredite el compliment dels requisits establits en els articles 13 i 14, i s'haja presentat la documentació a què fa referència l'article 16, moment en què es lliurarà d'una sola vegada l'import de l'ajuda reconeguda a cada beneficiari.  
CAPÍTOL II  
Subvencions per a facilitar  
la mobilitat geogràfica  
Article 19. Beneficiaris  
1. Seran beneficiaris de les subvencions regulades en este capítol els treballadors desocupats excedents del sector de fabricació i components del calçat, adoberia i marroquineria, la contractació dels quals implique mobilitat geogràfica, sempre que el centre de treball on passe a prestar l'activitat radique a la Comunitat Valenciana.  
2. A l'efecte d'esta ordre, s'entén que hi ha mobilitat geogràfica sempre que concórrega la totalitat de les circumstàncies següents:   
a) Que, com a conseqüència de la contractació, es produïsca un trasllat efectiu de la residència habitual del treballador.   
b) Que la localitat de destinació on s'ubique el lloc de treball es trobe a més de 100 quilòmetres de la localitat d'origen.  
c) Que la contractació siga per mitjà d'un contracte indefinit o temporal, amb una duració efectiva del contracte igual o superior a sis mesos.   
Article 20. Tipus i quantia de les ajudes  
Les ajudes per a facilitar la mobilitat geogràfica podran consistir en:   
1. Subvencions per a finançar els gastos derivats del trasllat de residència per mobilitat geogràfica, que es concediran per una sola vegada, amb justificació prèvia dels gastos efectivament realitzats:   
a) Gastos de desplaçament: Estes subvencions es destinaran a cobrir els gastos de desplaçament del beneficiari, així com els dels familiars a càrrec seu que convisquen amb ell, des de la localitat d'origen a la de la nova destinació.   
Quan el desplaçament es realitze en línia regular de transport públic la quantia màxima de l'ajuda serà l'import del bitllet o passatge dins de la tarifa corresponent a la classe segona, turista o equivalent.   
Si s'utilitza per al desplaçament el vehicle particular, la quantia màxima de l'ajuda serà la prevista per als gastos de transport en la normativa vigent de la Generalitat en matèria d'indemnitzacions per raons del servici, a què s'afegirà l'import dels peatges que es justifiquen.  
La quantia màxima de l'ajuda serà de 4 vegades l'Indicador Públic de Renda d'Efectes Múltiples (IPREM) mensual vigent.  
b) Gastos de transport de mobiliari i efectes: Pel trasllat de mobiliari i efectes del treballador, així com els dels familiars a càrrec seu que convisquen amb ell, des de la localitat d'origen a la de la nova destinació la quantia de l'ajuda serà la del cost del dit trasllat, fins a un màxim de 4 vegades l'IPREM mensual vigent.   
c) Gastos d'allotjament: Estes subvencions es destinaran a cobrir gastos generats per l'allotjament, incloent el lloguer o adquisició de vivenda o altres gastos d'hostalatge, del beneficiari i dels familiars a càrrec seu que convisquen amb ell, en la localitat de nova destinació, durant els dotze primers mesos de vigència del contracte. La quantia màxima de l'ajuda serà de 10 vegades l'IPREM mensual vigent.   
d) Gastos de guarderia: Estes subvencions es destinaran a cobrir gastos generats per assistència a guarderies o altres centres, durant el primer cicle d'educació infantil, dels fills del beneficiari que depenguen econòmicament d'este, durant els dotze primers mesos de vigència del contracte. La quantia màxima de l'ajuda serà de 4 vegades l'IPREM mensual vigent.   
2. Subvencions per a compensar diferències salarials.   
Quan la base de cotització del nou contracte del treballador excedent siga inferior a la del seu últim contracte en el sector de fabricació i components del calçat, adoberia i marroquineria, el treballador tindrà dret a percebre una quantia equivalent a la diferència entre ambdós bases de cotització, per un import màxim de 500 euros/mes i durant un temps màxim de díhuit mesos.  
Als efectes del càlcul de la diferència es considerarà la mitjana de les bases de cotització per a accidents de treball i malalties professionals, exclosa la retribució per hores extraordinàries, durant els sis mesos anteriors a la data d'extinció del contracte anterior i la mitjana de les bases de cotització següents a la data de vigència del nou contracte, per períodes de 6 mesos. En el cas que l'últim contracte del treballador, el nou contracte o ambdós siguen a temps parcial, el càlcul s'efectuarà de forma proporcional a la jornada habitual o a temps complet.   
Article 21. Documentació específica  
1. A més de la documentació general prevista en l'article 5 d'esta ordre, haurà d'acompanyar-se a la sol·licitud en tot cas:  
a) Nou contracte de treball amb una duració igual o superior a sis mesos.  
b) Certificats d'empadronament de l'antic i del nou domicili, corresponents al beneficiari i als familiars a càrrec seu que convisquen amb ell.  
En funció de l'ajuda sol·licitada en cada cas haurà d'aportar-se així mateix:  
2. En el cas de les subvencions per gastos de desplaçament:  
a) Bitllets o passatges del beneficiari i dels familiars a càrrec seu que convisquen amb ell.  
b) Còpia compulsada del Llibre de Família o certificat de convivència.  
c) Si és el cas, justificant de pagament del peatge.  
3. En el cas de les subvencions per gastos de transport de mobiliari i efectes, es justificarà el pagament per mitjà de les corresponents factures.  
4. En el cas de les subvencions per gastos d'allotjament:  
a) Fotocòpia compulsada del contracte d'arrendament o de l'escriptura d'adquisició de la vivenda.  
b) Rebuts o justificants de pagament del lloguer de vivenda a nom del sol·licitant, i d'altres gastos d'hostalatge del beneficiari o dels familiars a càrrec seu que convisquen amb ell.  
c) Si és el cas, còpia compulsada del Llibre de Família o certificat de convivència.  
d) En el cas de compra de la vivenda, justificació dels pagaments efectuats fins a l'import màxim subvencionable.  
5. En el cas de les subvencions per gastos de guarderia:  
a) Còpia compulsada del Llibre de Família.  
b) Justificació dels pagaments efectuats fins a l'import màxim subvencionable.  
6. En el cas de les subvencions per a compensar diferències salarials:  
a) Certificació de la Tresoreria General de la Seguretat Social acreditativa de les bases de cotització del treballador, exclosa la retribució per hores extraordinàries, dels sis mesos anteriors a la data d'extinció del contracte en el sector de fabricació i components del calçat, adoberia i marroquineria i les bases de cotització següents, per períodes de sis mesos, a la data de vigència del nou contracte fins a completar el període màxim subvencionable.  
b) Si és el cas, pròrrogues del contracte que va donar dret a la subvenció.  
Article 22. Termini de presentació de sol·licituds  
1. En el cas de les subvencions destinades a finançar els gastos derivats del trasllat de residència per mobilitat geogràfica, es tindrà en compte el següent:  
1.1 En el marc d'allò que s'ha assenyalat en l'article 3.2, les sol·licituds es presentaran en el termini de dos mesos des de la data de pagament dels gastos a què fa referència l'article 20 i, en tot cas, fins al 31 d'octubre de cada any. No obstant això, quan la data de pagament tinga lloc a partir de l'1 d'octubre de l'exercici pressupostari corresponent, les sol·licituds es presentaran en els mesos de gener i febrer de l'exercici següent.  
1.2 En el cas que la data de pagament dels gastos a què fa referència l'article 20 haja sigut anterior a la publicació de la present ordre en el Diari Oficial de la Comunitat Valenciana, el termini de 2 mesos s'iniciarà l'endemà de la dita publicació.  
1.3 En el cas dels gastos d'allotjament i guarderia el termini de dos mesos s'iniciarà en la data en què puga acreditar-se la totalitat dels gastos subvencionables.  
2. En el cas de les subvencions per a compensar diferències salarials, es tindrà en compte el següent:  
2.1 Les sol·licituds només podran presentar-se una vegada que haja transcorregut el període mínim de sis mesos que permeta calcular les diferències salarials objecte de subvenció.  
2.2 En el marc d'allò que s'ha assenyalat en l'article 3.2, les sol·licituds es presentaran en el termini de tres mesos a comptar de l'endemà de la data en què es complete el primer semestre o període subvencionable corresponent. No obstant això, quan la data en què es complete el dit període siga posterior al 31 d'agost de cada any, les sol·licituds es presentaran en el primer trimestre de l'exercici següent.  
2.3 Si la data en què s'ha completat el període subvencionable ha sigut anterior a la publicació de la present ordre en el Diari Oficial de la Comunitat Valenciana, el termini de tres mesos s'iniciarà l'endemà de la dita publicació.  
Article 23. Liquidació de les ajudes  
1. En el cas de les subvencions destinades a finançar els gastos derivats del trasllat de residència per mobilitat geogràfica, la liquidació es produirà una vegada justificats els requisits establits en els articles 19 i 20, apartat 1, i es presente la documentació a què fa referència l'article 21, moment en què es lliurarà d'una sola vegada l'import de l'ajuda reconeguda a cada beneficiari.  
2. En el cas de les subvencions per a compensar diferències salarials, la liquidació es produirà, una vegada acreditats els requisits establits en els articles 19 i 20, apartat 2, a mesura que s'aporte la documentació a què fa referència l'article 21. El termini de presentació de la documentació específica expirarà tres mesos després de completat el període subvencionable corresponent.  
CAPÍTOL III  
Subvencions per a facilitar la inserció  
laboral dels treballadors de 52 o més anys  
Article 24. Beneficiaris  
Podran ser beneficiaris de les subvencions regulades en este capítol els treballadors desocupats excedents del sector de fabricació i components del calçat, adoberia i marroquineria, sempre que el centre de treball on passe a prestar l'activitat radique a la Comunitat Valenciana i en què concórreguen, a més, les condicions següents:  
a) Que en data 25 de febrer de 2009 el treballador desocupat tinguera complits 52 o més anys d'edat.  
b) Que siga excedent del sector de fabricació i components del calçat, adoberia i marroquineria i amb una antiguitat, almenys, de sis anys en el sector, durant el conjunt de la seua vida laboral.  
c) Que la nova contractació siga indefinida o temporal amb una duració efectiva del contracte igual o superior a sis mesos.  
d) Que l'esmentada contractació implique una disminució salarial en els termes recollits en l'article següent.  
Article 25. Quantia de les ajudes  
1. Quan la base de cotització resultant del nou contracte del treballador excedent siga inferior a la de l'últim contracte en el sector de fabricació i components del calçat, adoberia i marroquineria, el treballador tindrà dret a percebre una quantia equivalent a la diferència entre ambdós bases de cotització, per un import màxim de 500 euros/mes i durant un temps màxim de vint-i-quatre mesos.   
2. El càlcul de la diferència entre bases de cotització s'efectuarà en la forma establida en l'article 20.2.   
Article 26. Documentació específica  
A més de la documentació general prevista en l'article 5 d'esta ordre, haurà d'acompanyar-se a la sol·licitud:  
a) Nou contracte de treball amb una duració igual o superior a sis mesos, i si és el cas les pròrrogues d'este.  
b) Certificació de la Tresoreria General de la Seguretat Social acreditativa de les bases de cotització del treballador, exclosa la retribució per hores extraordinàries, dels sis mesos anteriors a la data d'extinció del contracte en el sector de fabricació i components del calçat, adoberia i marroquineria i les bases de cotització següents, per períodes de sis mesos, a la data de vigència del nou contracte fins a completar el període màxim subvencionable.  
Article 27. Termini de presentació de sol·licituds  
El termini de presentació de sol·licituds coincidirà amb el previst en l'article 22.2.  
Article 28. Liquidació de les ajudes  
La liquidació es produirà, una vegada acreditats els requisits establits en l'article 24, a mesura que s'aporte la documentació a què fa referència l'article 26. Amb l'excepció del que disposa l'article anterior, el termini de presentació de la documentació específica expirarà tres mesos després de completat el període subvencionable.  
CAPÍTOL IV  
Subvencions per a promocionar l'ocupació autònoma  
Article 29. Beneficiaris  
Seran beneficiaris de les subvencions regulades en este capítol els treballadors desocupats excedents del sector de fabricació i components del calçat, adoberia i marroquineria que es constituïsquen com treballadors autònoms o pel seu compte, quan el domicili fiscal corresponent a l'activitat pel seu compte desenvolupada es trobe a la Comunitat Valenciana, i complisquen els requisits següents:  
a) La constitució com a treballador autònom o pel seu compte ha d'haver-se produït entre el 25 de febrer de 2009 i el 24 de febrer 2011.  
b) S'ha d'haver sigut beneficiari de les ajudes que convoque la Generalitat basant-se en l'Ordre TAS/1622/2007, de 5 de juny, per la qual es regula la concessió de subvencions al programa de promoció de l'ocupació autònoma, en algun dels programes següents:   
- Subvenció per a l'establiment com a treballador autònom o pel seu compte .  
- Subvenció financera.  
Article 30. Quantia de les ajudes  
1. Per a calcular la quantia de l'ajuda corresponent s'aplicarà a l'import concedit al beneficiari en funció del col·lectiu en els programes indicats en l'article anterior, el percentatge que s'indica a continuació:  
a) Treballadors menors de 55 anys, el 10 per cent.   
b) Treballadors de 55 o més anys, el 15 per cent.   
2. En el cas que al sol·licitant li haja sigut concedit algun suplement en la subvenció concedida a l'empara del programa d'ajudes referenciat en l'article precedent, l'import del suplement es detraurà de la quantia resultant d'aplicar el percentatge indicat en el paràgraf anterior a la subvenció establida per a cada col·lectiu en la corresponent convocatòria.  
Article 31. Documentació específica  
A més de la documentació general prevista en l'article 5 d'esta ordre, haurà d'acompanyar-se a la sol·licitud:  
a) Declaració responsable de les ajudes de minimis concedides per qualsevol projecte al beneficiari durant els tres últims exercicis fiscals, amb indicació d'import, organisme, data de concessió i règim d'ajudes en què s'empara, o, si és el cas, declaració de no haver-ne rebut cap.  
b) Referència a l'expedient d'ajuda concedida a l'empara de la convocatòria de foment d'ocupació per a emprenedors anteriorment citada.  
Article 32. Termini de presentació de sol·licituds  
1. En el marc d'allò que s'ha assenyalat en l'article 3.2, les sol·licituds es presentaran en el termini de dos mesos des de la notificació de la concessió de les ajudes a què fa referència l'article 29 i, en tot cas, fins al 31 d'octubre de cada any. No obstant això, quan la dita notificació tinga lloc a partir de l'1 d'octubre de l'exercici pressupostari corresponent, les sol·licituds es presentaran en els mesos de gener i febrer de l'exercici següent.  
2. En el cas que la notificació s'haja produït abans de la publicació de la present ordre en el Diari Oficial de la Comunitat Valenciana, el termini de 2 mesos s'iniciarà l'endemà de la dita publicació.  
Article 33. Liquidació de les ajudes  
La liquidació de les ajudes previstes en este capítol es produirà una vegada justificats els requisits establits en l'article 29 i es presente la documentació a què fa referència l'article 31, moment en què es lliurarà d'una sola vegada l'import de l'ajuda reconeguda a cada beneficiari.  
CAPÍTOL V  
Subvencions especials per als treballadors de 55 o més anys  
Article 34. Beneficiaris  
Seran beneficiaris de les subvencions especials recollides en este capítol els treballadors de 55 o més anys, excedents del sector de fabricació i components del calçat, adoberia i marroquineria, que hagen perdut la seua ocupació en centres de treball que radiquen a la Comunitat Valenciana, romanguen desocupats una vegada extingida per esgotament la percepció de la prestació contributiva per desocupació, i que durant el procés de reinserció laboral es troben en situació d'especial necessitat motivada per les condicions d'extinció del seu contracte de treball i el manteniment de la situació de desocupació.  
Article 35. Ajudes i quantia  
1. La quantia de la subvenció serà de 3.000 euros anuals, prorratejant-se els períodes inferiors, i es percebrà des que el treballador extingisca per esgotament la prestació per desocupació de nivell contributiu, havent d'haver transcorregut en tot cas dos anys des de l'extinció del contracte de treball.   
2. Els treballadors que no hagen pogut ser recol·locats en un termini de 24 mesos des de l'esgotament de la prestació esmentada, veuran incrementada la quantia de la subvenció en 2.500 euros anuals fins que complisquen 61 anys d'edat.   
3. Les quanties anteriors s'aplicaran als treballadors l'últim contracte de treball de les quals en el sector haguera sigut a temps complet. En el cas de treballadors a temps parcial, la quantia de les subvencions serà proporcional a la jornada laboral mitjana dels últims 6 mesos, excepte en els supòsits de reducció de jornada previstos en els apartats 4 bis, 5 i 7 de l'article 37 de l'Estatut dels Treballadors, en què la quantia de la subvenció s'incrementarà fins al cent per cent de què haguera correspost si s'haguera mantingut el treball a temps complet o a temps parcial.   
4. El treballador a qui se li reconega el dret a les subvencions indicades en els apartats anteriors tindrà dret, a més, a percebre una quantitat equivalent al cost de subscripció d'un conveni especial amb la Seguretat Social per al seu finançament, en aquells casos en què, segons l'article 51.15 de l'Estatut dels Treballadors, l'empresa no tinga l'obligació legal de finançar-ho, i d'acord amb la normativa reguladora dels dits convenis especials. La subscripció del conveni es farà amb la mateixa base de cotització per la qual va cobrar la prestació contributiva per desocupació.  
El dret al cobrament d'esta quantitat es mantindrà mentre el treballador tinga dret a les subvencions dels apartats 1 i 2.   
5. No obstant l'indicat en l'apartat c) de l'article 36, els treballadors que no tinguen reconeguda una prestació per desocupació de nivell contributiu de 24 mesos de duració, també podran rebre la subvenció especial si es complixen els requisits exigits als treballadors en el cas general, i els assenyalats en l'apartat 2 de l'article 36.  
La subvenció es percebrà des que el treballador extingisca per esgotament la prestació contributiva per desocupació, no podent ser la seua quantia, en cap cas, superior a qui li haguera correspost d'haver estat inclòs en el cas general.  
En la distribució de la subvenció s'aplicaran criteris de gradualitat semblants als previstos per al cas general, des que el treballador extingisca per esgotament la prestació contributiva per desocupació fins que el treballador complisca els 61 anys. En este sentit, en el supòsit màxim de percepció de la subvenció especial, el treballador percebrà 2.400 euros/any els tres primers anys i 4.900 euros/any els dos últims fins a complir els 61 anys.  
Estos treballadors tindran també dret a percebre l'ajuda indicada en l'apartat 4, si bé es meritarà des del mes següent a què s'extingisca la prestació contributiva per desocupació a què tinguera dret.  
6. La subscripció d'un contracte de treball pel beneficiari donarà lloc a la suspensió de la percepció de la subvenció durant la duració d'este. Quan es produïsca l'extinció del contracte es podrà reprendre la percepció de la subvenció amb la sol·licitud prèvia de l'interessat, excepte quan l'extinció siga per causes imputables a la voluntat del treballador. Esta suspensió interromprà el còmput del període de 24 mesos establit en l'apartat 2 d'este article.  
7. El període total de percepció de les subvencions no podrà ser superior a quatre anys, excepte en el supòsit previst en l'apartat 5 d'este article. En tots els casos operarà sempre com a límit per a la percepció de les ajudes que el beneficiari complisca 61 anys d'edat.  
Article 36. Requisits  
Per a accedir a les ajudes indicades en l'article anterior hauran de reunir-se els requisits següents:  
1. Generals.  
a) Tindre complits 55 anys d'edat el dia 1 de novembre de 2007.   
b) Tindre una antiguitat en el sector de fabricació i components del calçat, adoberia i marroquineria almenys de sis anys en el conjunt de la seua vida laboral.   
c) Tindre reconeguda una prestació per desocupació de nivell contributiu amb una duració de vint-i-quatre mesos i haver-la extingit per esgotament, tant si s'ha percebut de forma ininterrompuda, com després de la seua represa o per la seua reobertura per l'exercici d'un dret d'opció.   
A l'efecte de còmput del període de 24 mesos es prendrà en consideració el període corresponent a la possible existència de reposició de prestacions per desocupació derivada de la suspensió del contracte de treball. En el supòsit de reposició de prestacions, estes es percebran sense solució de continuïtat des de l'esgotament de la prestació per desocupació de nivell contributiu.   
d) Que el contracte de treball s'haja extingit per expedient de regulació d'ocupació per causes econòmiques, tècniques, organitzatives o de producció establit en els articles 51 i 57 bis de l'Estatut dels Treballadors o quan l'extinció del contracte de treball s'haja produït per les causes objectives previstes en l'article 52.c) de l'Estatut dels Treballadors, sense perjuí que, amb anterioritat a l'extinció, el contracte s'haja suspés per expedient de regulació d'ocupació.   
e) Que des de l'extinció del contracte de treball haja transcorregut un període de 24 mesos cobert amb la percepció de la prestació per desocupació de nivell contributiu, i, si és el cas, amb el període de reposició d'esta prestació derivada de la suspensió anterior del contracte de treball per expedient de regulació d'ocupació.   
f) Romandre en desocupació i inscrit com a demandant d'ocupació en el Centre SERVEF d'Ocupació corresponent una vegada esgotada la prestació per desocupació de nivell contributiu, i continue estant disponible per a acceptar una col·locació que resulte adequada a la seua capacitat laboral i condicions socioprofessionals i per a participar en actuacions dirigides a afavorir la seua inserció laboral.  
2. Específics per als treballadors indicats en l'article 35.5  
a) Tindre reconeguda una prestació per desocupació de nivell contributiu almenys, 12 mesos de duració. A estos efectes, es prendrà en consideració la possible existència de reposició de prestacions per desocupació derivada de la suspensió de contractes de treball per expedient de regulació d'ocupació.  
b) Tindre una antiguitat en el sector de 6 anys, dels quals almenys 3 hauran d'estar compresos en els últims 6 anys.  
Article 37. Termini de presentació de sol·licituds  
1. En el marc d'allò que s'ha assenyalat en l'article 3.2, les sol·licituds es presentaran en el termini d'un mes des de l'extinció per esgotament de la prestació per desocupació de nivell contributiu i, en tot cas, fins al 15 de novembre de cada any. No obstant això, quan la dita extinció tinga lloc a partir del 20 d'octubre de l'exercici pressupostari corresponent, les sol·licituds es presentaran en el mes de gener de l'exercici següent.  
2. En el cas que l'extinció per esgotament de la prestació per desocupació de nivell contributiu s'haja produït abans de la publicació de la present ordre en el Diari Oficial de la Comunitat Valenciana, el termini de presentació de sol·licituds serà de dos mesos a comptar de l'endemà de la dita publicació.  
Article 38. Documentació específica  
A més de la documentació assenyalada en l'article 5, les sol·licituds hauran d'acompanyar-se de la següent:  
a) Certificat expedit pel Servici Públic d'Ocupació competent, relatiu al reconeixement i extinció per esgotament de la prestació per desocupació de nivell contributiu.  
b) En el supòsit de les subvencions indicades en els apartats 4 i 5 últim paràgraf de l'article 35, haurà d'aportar-se còpia de la resolució de l'Entitat Gestora de la Seguretat Social per la qual s'accepta la subscripció del Conveni Especial i còpia d'este.  
c) Es demanaran d'ofici els Informes de la Comissió Paritària de l'Observatori Industrial a què fa referència la disposició addicional tercera d'esta ordre, en cas d'estar constituïda.  
d) Així mateix es demanarà d'ofici per l'òrgan competent per a resoldre, informe el SERVEF en què es faça constar que el treballador reunix els requisits per a poder ser beneficiari.  
Article 39. Liquidació de les ajudes  
1. El pagament d'estes subvencions es realitzarà per períodes mensuals o amb la periodicitat que es determine pels òrgans gestors d'estes.  
2. Es podran capitalitzar estes subvencions prenent com a límit per a la seua percepció l'edat de 61 anys del treballador, en els casos següents:   
a) Quan a juí del director territorial d'Ocupació i Treball corresponent, amb un informe previ de la comissió paritària de l'Observatori Industrial, si és el cas, les possibilitats de recol·locació del treballador siguen molt limitades.  
b) Quan este s'establisca com a treballador autònom o pel seu compte.  
c) Quan s'incorpore com a soci treballador o de treball a cooperatives o societats laborals.  
S'exceptua de la possibilitat de capitalització la quantitat equivalent a la corresponent a la subscripció d'un conveni especial amb la Seguretat Social.  
DISPOSICIONS ADDICIONALS  
Primera. Finançament   
1. Les ajudes regulades en els capítols I a IV del títol II es finançaran a càrrec del Capítol IV, subprograma 322.59 "Administració i coordinació general" del Pressupost 2009 del Servici Valencià d'Ocupació i Formació, codi de línia T7708000 Pla de suport al sector de fabricació i components del calçat, adoberia i marroquineria, per un import màxim de 2.200.000 €. Les ajudes regulades en el capítol V del títol II es finançaran a càrrec del capítol IV, del programa pressupostari 315.10 "Condicions de Treball, Cooperativisme i Economia Social" de la Secció 06 del Pressupost de la Generalitat 2009, codi de línia T7358000 Pla ajudes sector de fabricació i component del calçat, adoberia i marroquineria, per un import màxim de 350.000 €.  
2. Per a la resta d'anualitats la convocatòria queda condicionada a l'existència de crèdit adequat i suficient per a això en el pressupost econòmic de l'any corresponent, i als lliuraments de fons corresponents per part del Servici Públic d'Ocupació Estatal, de conformitat amb el que disposen els articles 17 i següents i disposició final quarta del Reial Decret 100/2009, de 6 de febrer, pel qual s'establixen mesures per a facilitar l'adaptació laboral del sector de fabricació i components del calçat, adoberia i marroquineria als canvis estructurals en el comerç mundial.  
3. A l'efecte del que disposa l'apartat anterior, durant la vigència del programa es donarà publicitat al crèdit destinat a la concessió de les ajudes previstes en esta ordre per a l'anualitat corresponent, mitjançant una resolució del director general de Treball, Cooperativisme i Economia social per a les ajudes regulades en el capítol V del títol II, i mitjançant una resolució del secretari autonòmic d'Ocupació per a la resta d'ajudes.  
Segona. Expedients de regulació d'ocupació i acomiadaments per les causes objectives previstes en l'articule 52.c) de l'Estatut dels Treballadors que afecten treballadors de 55 o més anys d'edat  
1. A l'efecte de l'aplicació de les subvencions considerades en el capítol V d'esta ordre, les empreses del sector de fabricació i components del calçat, adoberia i marroquineria que inicien un procediment de regulació d'ocupació d'extinció de la relació laboral que afecte treballadors de 55 o més anys d'edat inclouran, entre la documentació necessària establida en l'article 6.1 del Reial Decret 43/1996, de 19 de gener, pel qual s'aprova el Reglament dels procediments de regulació d'ocupació i d'actuació administrativa en matèria de trasllats col·lectius, els documents següents:  
a) Informe del Servici Públic d'Ocupació corresponent, segons prescripció de la disposició addicional 2ª del Reial Decret 100/2009, acreditatiu de si estos treballadors tenen una expectativa de dret a percebre les subvencions especials considerades en el capítol V d'esta ordre per complir els requisits establits en els paràgrafs a) i b) de l'article 36 de l'ordre, i per tindre el període d'ocupació cotitzat necessari per a obtindre una prestació per desocupació de nivell contributiu de 24 mesos de duració, que exigix el paràgraf c) del mateix article, d'acord amb la informació facilitada per l'entitat gestora d'estes prestacions. En el supòsit de l'apartat 5 de l'article 35 es tindran en compte els requisits establits en este.  
b) Informe sobre les mesures considerades per l'empresa per a reduir els efectes de l'acomiadament col·lectiu i per a atenuar les seues conseqüències sobre els treballadors afectats.  
c) Informe sobre la situació d'especial necessitat dels treballadors de 55 o més anys d'edat afectats.  
2. A l'efecte de l'aplicació de les subvencions considerades en el capítol V d'esta ordre, en els casos d'extinció del contracte de treball per les causes objectives previstes en l'article 52.c) de l'Estatut dels Treballadors, seran necessaris els informes que fan referència els paràgrafs a) i c) de l'apartat 1 d'esta disposició addicional que s'emetran a sol·licitud dels treballadors afectats o dels seus representants legals.  
Tercera. Informes dels Observatoris Industrials  
En relació amb les subvencions del capítol V d'esta ordre, quan els convenis col·lectius aplicables a cada un dels sectors de fabricació i components del calçat, adoberia i marroquineria o quan les organitzacions sindicals i les associacions patronals més representatives d'estos sectors, d'acord amb el que establix l'article 83.3 de l'Estatut dels Treballadors, hagen acordat la constitució d'Observatoris industrials bipartits, s'atribuirà a estos Observatoris l'emissió d'un informe previ a l'aplicació de les mesures d'acompanyament especials per als treballadors de 55 o més anys d'edat, així com sobre les sol·licituds de capitalització d'estes mesures.  
Així mateix, els Observatoris Industrials a què fa referència el paràgraf anterior, emetran els informes assenyalats en l'apartat 1, paràgrafs b) i c), de la disposició addicional segona d'esta ordre respecte als expedients de regulació d'ocupació.  
Quarta. Models normalitzats  
Els models normalitzats als quals s'al·ludix en la present ordre es troben a disposició dels interessats en la direcció d'Internet «http://www.servef.es», així com en les direccions territorials d'Ocupació del SERVEF.  
Quinta. Aportació de documentació  
En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració de la Generalitat, la persona sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen, i que no hagen transcorregut mes de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir a la persona sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
Sexta. Normativa aplicable  
La present ordre recull les bases establides pel Ministeri de Treball i Immigració en el Reial Decret 100/2009, de 6 de febrer, pel qual s'establixen mesures per a facilitar l'adaptació laboral del sector de fabricació i components del calçat, adoberia i marroquineria als canvis estructurals en el comerç mundial. En este sentit, en allò no previst en la present ordre caldrà ajustar-se a allò que s'ha regulat en el citat Reial Decret.  
Les ajudes previstes en esta ordre tenen la naturalesa jurídica de subvencions i es regiran per la Llei 38/2003, de 17 de novembre, General de Subvencions; l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003 les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional; el Reial Decret 887/2006, de 21 de juliol, pel que s'aprova el Reglament de la Llei 38/2003; el Reial Decret 357/2006, de 24 de març, pel que es regula la concessió directa de determinades subvencions en els àmbits de l'ocupació i de la formació professional ocupacional, així com el que disposen els preceptes en vigor del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat.  
DISPOSICIONS FINALS  
Única. Facultats d'execució i desenvolupament  
Es faculta el Secretari Autonòmic d'Ocupació i director general del SERVEF per a dictar totes les instruccions que siguen necessàries per a l'execució i el desenvolupament del que disposa esta ordre, i es delega en el mateix la competència per a l'ampliació dels terminis de presentació de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en la present ordre. El Secretari Autonòmic d'Ocupació i director general del SERVEF podrà autoritzar l'ampliació dels dits terminis fins a la data de tancament de l'exercici pressupostari corresponent, dins dels límits legalment establits.  
Les mateixes facultats se li conferixen al director general de Treball, Cooperativisme i Economia Social respecte de les ajudes contingudes en el capítol V del tíol II.  
Contra el present acte, que esgota la via administrativa, podran les persones interessades interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciós-Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre que consideren procedent.  
València, 10 de juliol de 2009  
El vicepresident Segon del Consell,  
conseller d'Economia, Hisenda i Ocupació  
GERARDO CAMPS DEVESA